Llíria diversifica l’oferta turística al voltant de la Fira de la Primavera
18 de abril de 2019

Les festes de primavera són un moment per a l’entreteniment i per a la diversió. Per això, la Regidoria de Comerç i Turisme de l’Ajuntament de Llíria ha diversificat l’oferta turística i d’oci de Llíria, al voltant de la Fira de la Primavera, amb l’objectiu de convertir-se en un lloc de referència per al veïnat i també per als turistes de la resta de pobles de la província.

Segons l’edil de Comerç i Turisme, Paco García, les activitats programades “pretenen ser un revulsiu turístic durant les vacances, on poder disfrutar del millor oci per a tota la família i, a més, conèixer el nostre magnífic i valuós patrimoni cultural, històric i gastronòmic”.

Amb este objectiu, els monuments i jaciments arqueològics de la ciutat instauren un horari especial de visites, des del dia 19 i fins al 28 d’abril per donar l’oportunitat als visitants de descobrir el ric patrimoni històric de la ciutat.

A més, com cada any, Turisme Llíria organitza una jornada de visites guiades a la torre-campanar de l’església de la Sang, durant el matí del dissabte 20 d’abril. Des de les 11 fins a les 13 hores, Natxo Sánchez de la Federació Valenciana de Campaners serà l’encarregat de guiar els participants, en grups reduïts cada quinze minuts, durant la pujada al campanar del temple gòtic.

En l’apartat de l’oci, després de l’èxit de la primera edició torna la Fira de la Primavera, que omplirà el Pla de l’Arc d’atraccions i altres activitats per als més menuts fins al 29 d’abril. A més, el dimecres 24 d’abril, serà el “Dia de la Infància” amb preus especials per disfrutar en família.

Per últim, durant els dies de Pasqua, els forns de Llíria se sumen a la campanya la Mona Musical, que convertirà els tradicionals dolços de Pasqua, en elements musicals. Els establiments tradicionals que participen en la campanya d’enguany són el Forn Nou, Forn Santa Ana, La Tartería de Mariví i forn Ca Susi.